હકીકતમાં આસિયાનની રચના થઈ ત્યારે ભારતને બહુ મહત્ત્વ અપાયું નહોતું. લગભગ 50 વર્ષ પહેલાંના એ સમયે ભારતને પછાત ગણાયું હતું. ભારતને પણ લાગતું હતું કે અમેરિકાનો પ્રભાવ આ સંગઠન પર છે. તે વખતે પાકિસ્તાન અને ચીન સાથેના યુદ્ધના કારણે સંજોગોવશાત ભારતની વિદેશ નીતિ સોવિયેટ તરફી થઈ હતી. એ સંજોગોના કારણે લાંબો સમય ભારતની વિદેશ નીતિ અમેરિકા અને સોવિયેટ વચ્ચે ખેંચતાણમાં ખેંચાતી રહી હતી. પૂર્વ એશિયા સાથે સ્વતંત્ર રીતે સંબંધો અંગે વિચારવાની ભૂમિકા ઊભી થઈ નહોતી.